b'\n_START_ARTICLE_\nLuis Hern\xc3\xa1ndez\n_START_SECTION_\nUra\n_START_PARAGRAPH_\nPitk\xc3\xa4st\xc3\xa4 vaaleasta hiuskuontalostaan tunnettu Hern\xc3\xa1ndez aloitti ammattilaisuransa kotimaassaan Meksikossa Cruz Azulin joukkueessa. P\xc3\xa4\xc3\xa4sarjadebyyttins\xc3\xa4 h\xc3\xa4n teki elokuussa 1990. Vuonna 1992 h\xc3\xa4n siirtyi Quer\xc3\xa9taroon, ja sittemmin tie vei Monterreyhin ja sielt\xc3\xa4 Necaxaan, miss\xc3\xa4 Hern\xc3\xa1ndez p\xc3\xa4\xc3\xa4si vuonna 1995 juhlimaan CONCACAF:n cup-voittajien cupin voittoa, Meksikon mestaruutta vuosina 1995 ja 1996 sek\xc3\xa4 maan cup-mestaruutta vuonna 1995. _NEWLINE_Vuonna 1995 Hern\xc3\xa1ndez debytoi Meksikon maajoukkueessa ja vakiinnutti pian paikkansa joukkueen ykk\xc3\xb6smaalintekij\xc3\xa4n\xc3\xa4. H\xc3\xa4n voitti joukkueessa Pohjois-Amerikan CONCACAF-maaosaliiton Gold Cupin vuosina 1996 ja 1998, ja Etel\xc3\xa4-Amerikan mestaruusturnauksessa Copa Am\xc3\xa9ricassa Hern\xc3\xa1ndez voitti kuudella maalillaan turnauksen maalikuninkuuden Meksikon joukkueen sijoiuttutta pronssille. H\xc3\xa4nen kykyns\xc3\xa4 pantiin merkille suurseuroissa, ja 1997 h\xc3\xa4n siirtyikin itsens\xc3\xa4 Diego Maradonan kehotuksesta argentiinalaiseen suurseuraan Boca Juniorsiin. Peliaika j\xc3\xa4i kuitenkin v\xc3\xa4h\xc3\xa4iseksi ja samana vuonna h\xc3\xa4n palasi takaisin Necaxaan. Hern\xc3\xa1ndezin maalivire jatkui kuitenkin hyv\xc3\xa4n\xc3\xa4 seuraavana kes\xc3\xa4n\xc3\xa4 Ranskan MM-lopputurnauksessa, miss\xc3\xa4 Meksiko eteni nelj\xc3\xa4nnesv\xc3\xa4lieriin saakka. Nelj\xc3\xa4ss\xc3\xa4 pelaamassaan ottelussa Hern\xc3\xa1ndez teki nelj\xc3\xa4 maalia. _NEWLINE_Vuosina 1998\xe2\x80\x932000 Hern\xc3\xa1ndez pelasi Tigres UANL:n joukkueessa ennen siirtymist\xc3\xa4\xc3\xa4n Yhdysvaltoihin Los Angeles Galaxyyn, miss\xc3\xa4 visiitti j\xc3\xa4i vain vuoden mittaiseksi.  Hern\xc3\xa1ndez edusti urallaan viel\xc3\xa4 Club Am\xc3\xa9ricaa, Veracruzia,  Jaguares de Chiapasia ja Lobos de la BUAPia ennen lopettamistaan vuonna 2005. Meksikon maajoukkueessa h\xc3\xa4n oli mukana viel\xc3\xa4 vuoden 2002 MM-lopputurnauksessa.'